Τροποποίηση από τη Γαλλία των υποχρεώσεων παροχής δημόσιας υπηρεσίας για τακτικές αεροπορικές γραμμές στο εσωτερικό της Γαλλίας

(2002/C 120/04)

(Κείμενο που παρουσιάζει ενδιαφέρον για τον ΕΟΧ)

1. Κατ' εφαρμογή των διατάξεων του άρθρου 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου, της 23ης Ιουλίου 1992, για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών, η Γαλλία αποφάσισε να τροποποιήσει τις υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Βρέστης (Guipavas) και Quessant, που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 157 της 4ης Ιουνίου 1999.

2. Οι υποχρεώσεις παροχής δημόσιας υπηρεσίας είναι οι ακόλουθες:

Ως προς την ελάχιστη συχνότητα πτήσεων

Τα δρομολόγια πρέπει να εκτελούνται καθ' όλη τη διάρκεια του έτους, πλην της 1ης Ιανουαρίου και της 25ης Δεκεμβρίου.

Τα δρομολόγια πρέπει να περιλαμβάνουν τουλάχιστον δύο ταξίδια μετ' επιστροφής ημερησίως, το πρωί και αργά το απόγευμα, από Δευτέρα έως και Κυριακή.

Πρέπει να προσφέρεται ένα τρίτο ταξίδι μετ' επιστροφής τουλάχιστον 180 ημέρες το χρόνο.

Ως προς τον τύπο χρησιμοποιουμένων αεροσκαφών και την ποσφερόμενη μεταφορική ικανότητα

Τα δρομολόγια πρέπει να εκτελούνται με αεροσκάφος με στροβιλοκινητήρες, ελάχιστης μεταφορικής ικανότητας εννέα θέσεων.

Ως προς τα ωράρια

Τα ωράρια πρέπει να είναι διαμορφωμένα έτσι ώστε να επιτρέπεται στους επιβάτες να πραγματοποιούν ένα ταξίδι μετ' επιστροφής εντός της ημέρας με χρονικό περιθώριο τουλάχιστον επτά ωρών, τόσο στη Βρέστη όσο και στο Quessant.

Ως προς τις τιμές και την εμπορική εκμετάλλευση των πτήσεων

Η τιμή του απλού εισιτηρίου δεν πρέπει να υπερβαίνει:

- τα 56 ευρώ (συν τα τέλη αερολιμένα), με την ισοτιμία του 2002, για την τιμή αναφοράς,

- τα 32 ευρώ (συν τους φόρους αερολιμένα), με την ισοτιμία του 2002, για τους κατοίκους,

- τα 15 ευρώ (συν τους φόρους αερολιμένα), με την ισοτιμία του 2002, για τους κατοίκους που είναι σπουδαστές.

Τα παιδιά ηλικίας από δύο έως δώδεκα ετών, που δεν εμπίπτουν στην κατηγορία της τρίτης περίπτωσης, θα δικαιούνται έκπτωση 50 % επί των τιμών της πρώτης και της δεύτερης περίπτωσης.

Τα παιδιά κάτω των δύο ετών θα δικαιούνται δωρεάν εισιτήριο.

Πρέπει επίσης να προτείνονται στους επιβάτες τρόποι συνδρομής.

Οι ανωτέρω μέγιστες τιμές θα αναθεωρούνται ετησιώς αναλόγως της εξέλιξης, σε δωδεκάμηνη βάση, του δείκτη λιανικών τιμών.

Ωε προς τη συνέχεια της γραμμής

Εκτός των περιπτώσεων ανωτέρας βίας, ο αριθμός ακυρωμένων πτήσεων, για λόγους καταλογιζόμενους απευθείας στον αερομεταφορέα, δεν είναι δυνατόν να υπερβαίνει, ανά περίοδο αεροπλοΐας ΙΑΤΑ, το 3 % του αριθμού των προβλεπόμενων πτήσεων. Επιπλέον, ο αερομεταφορέας δεν επιτρέπεται να διακόψει την εκτέλεση των πτήσεων παρά μόνον εφόσον τηρηθεί εξάμηνη προθεσμία προειδοποίησης.

Γνωστοποιείται στους κοινοτικούς αερομεταφορείς ότι εκμετάλλευση εν αγνοία των υποχρεώσεων παροχής δημόσιας υπηρεσίας είναι δυνατόν να επιφέρει διοικητικές ή/και δικαστικές κυρώσεις.

3. Οι παρούσες υποχρεώσεις δημόσιας υπηρεσίας αντικαθιστούν, από 1ης Οκτωβρίου 2002, τις υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Βρέστης (Guipavas) και Quessant, που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 157 της 4ης Ιουνίου 1999.